Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 26 Μαΐου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 892/23-5-2016 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με την αύξηση των τιμών εκκίνησης για τις δημοπρασίες παραχώρησης παραλιών στην Κω. 2. Η με αριθμό 888/21-5-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Εσωτερικών και Διοικητικής Ανασυγκρότησης, σχετικά με τις συνθήκες διαβίωσης των προσφύγων - μεταναστών στο Ελληνικό. 3. Η με αριθμό 886/20-5-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή. 4. Η με αριθμό 894/23-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Παιδείας, Έρευνας και Θρησκευμάτων και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των σπουδαστών στα δημόσια και ιδιωτικά ΙΕΚ. 5. Η με αριθμό 887/20-5-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την καθυστέρηση της έκδοσης Κοινής Υπουργικής Απόφασης, σύμφωνα με τις διατάξεις της παρ. 11 του άρθρου 42 του ν.4280/2014 (ΦΕΚ 159Α), με συνέπεια την πρόκληση σοβαρών προβλημάτων στους αγρότες που έχουν τη χρήση των καστανοτεμαχίων ή σε όσους επιθυμούν να ασκήσουν το σχετικό δικαίωμα. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 889/21-5-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χρηματοδότηση του Ιδρύματος για το Παιδί «Η Παμμακάριστος». 2. Η με αριθμό 893/23-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το χρονοδιάγραμμα πληρωμών άμεσων ενισχύσεων σε αγρότες που υπέβαλαν ενστάσεις ή βρίσκονται σε διαδικασίες ελέγχων. 3. Η με αριθμό 895/23-5-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ποινικοποίηση και την καταστολή των αγροτικών κινητοποιήσεων. 4. Η με αριθμό 861/13-5-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής. 5. Η με αριθμό 869/16-5-2016 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλονιάς και της Ιθάκης. 6. Η με αριθμό 862/13-5-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Παιδείας, Έρευνας και Θρησκευμάτων, σχετικά με την αδικαιολόγητη καθυστέρηση της επαγγελματικής αναγνώρισης ειδικοτήτων μηχανικών ΤΕΙ εξαιτίας της παράλειψης έκδοσης των προβλεπόμενων κανονιστικών προεδρικών διαταγμάτων. 7. Η με αριθμό 867/16-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την αντιμετώπιση του προβλήματος της μη διενέργειας εξετάσεων για απόκτηση άδειας οδήγησης. 8. Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου. 9. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 10. Η με αριθμό 876/16-5-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με το χρονοδιάγραμμα εξόφλησης των ληξιπρόθεσμων οφειλών του δημοσίου. 11. Η με αριθμό 880/17-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών. 12. Η με αριθμό 858/12-5-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με την κατάρρευση της οικονομίας της Δωδεκανήσου. 13. Η με αριθμό 852/10-5-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εξωτερικών, σχετικά με τους «άταφους πεσόντες του έπους του ΄40 και τη σημερινή ανήθικη απαίτηση του αλβανικού Υπουργείου Εξωτερικών». 14. Η με αριθμό 881/17-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με την καταβολή αποζημιώσεων στους δενδροκαλλιεργητές του Νομού Λάρισας για την παραγωγή τους που καταστράφηκε από πρόσφατο παγετό. 15. Η με αριθμό 873/16-5-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την έγκαιρη διενέργεια ψεκασμών για την καταπολέμηση των κουνουπιών. 16. Η με αριθμό 882/17-5-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Αγροτικής Ανάπτυξης και Τροφίμων, και Εσωτερικών και Διοικητικής Ανασυγκρότησης, σχετικά με την καταβολή των αποζημιώσεων των αγροτών του Δήμου Σουφλίου της Περιφερειακής Ενότητας Έβρου, λόγω των καταστροφών στο φυσικό και ζωικό κεφάλαιο από τις πλημμύρες του 2015. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4529/6-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον αποκλεισμό των ανέργων όλων των νησιωτικών δήμων από το «Πρόγραμμα Κοινωφελούς Εργασίας». 2. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου. Επίσης, έχω την τιμή να ανακοινώσω στο Σώμα ότι η συνάδελφος κ. Βασιλική Κατριβάνου με επιστολή της προς τον Πρόεδρο της Βουλής, υπέβαλε την παραίτησή της από το βουλευτικό αξίωμα. Η επιστολή παραίτησης της κυρίας συναδέλφου προς τον κύριο Πρόεδρο της Βουλής, θα καταχωριστεί στα Πρακτικά της σημερινής συνεδρίασης.
Κατόπιν τούτου, πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Γεωργίου Κυρίτση σε αντικατάσταση της κ. Βασιλική Κατριβάνου που παραιτήθηκε. Καλείται ο συνάδελφος κ. Γεώργιος Κυρίτσης να προσέλθει για να δώσει τον νενομισμένο όρκο. [[Στο σημείο αυτό προσέρχεται ο Βουλευτής κ. Γεώργιος Κυρίτσης και δίνει τον παρακάτω πολιτικό όρκο:]] «Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου»)
Άξιος, άξιος!
Συγχαρητήρια, κύριε Κυρίτση. Καλή επιτυχία και καλό κουράγιο!
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων». Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Θα ήθελε κάποιος συνάδελφος να λάβει τον λόγο;
Θα ήθελα τον λόγο, κύριε Πρόεδρε.
Πριν σας δώσω τον λόγο, να ενημερώσω ότι έχουν κατατεθεί μια υπουργική και μια βουλευτική τροπολογία, οι υπ' αριθμόν 454/9 και 455/10 αντιστοίχως. Επί της υπουργικής τροπολογίας προτείνω να τοποθετηθούν οι εισηγητές και οι ειδικοί αγορητές και εάν κριθεί απαραίτητο, και οι Κοινοβουλευτικοί Εκπρόσωποι για πέντε λεπτά ο καθένας. Ο κ. Γρέγος από τη Χρυσή Αυγή έχει τον λόγο, καθώς υπάρχει επιφύλαξη εκ μέρους του κόμματός του για την κύρωση αυτής της συμφωνίας.
Ευχαριστώ, κύριε Πρόεδρε. Σε ό,τι αφορά στην κύρωση της συμφωνίας με την Κίνα, σχετικά με την ίδρυση πολιτιστικών κέντρων στις δύο χώρες, θα ήθελα να πω τα εξής: Διαχρονικά η χώρα μας διατηρούσε διαύλους επικοινωνίας με την Κίνα σε διμερείς και διακρατικές σχέσεις, είτε με βάση πρωτόκολλα συνεργασιών και συμφωνίες είτε μέσω επιχειρηματικών συνεργασιών. Η Κίνα την τελευταία εικοσαετία έχει αναδειχθεί σε κυρίαρχο του παγκόσμιου εμπορίου και ήταν σαφές ότι και η Ελλάδα θα αποτελούσε χώρα - στόχο για τις προσπάθειες της Κίνας να προωθήσει και να εντείνει την επιχειρηματική παρουσία της στην Ευρώπη, όπως είπαμε και στην επιτροπή. Για την υλοποίηση του στρατηγικού σχεδιασμού της και του νέου «δρόμου του μεταξιού» προσπάθησε να διασφαλίσει την έξοδο στις αγορές της Μεσογείου και η Ελλάδα έχει καταστεί ένα μέσο στο σχέδιο αυτό της Κίνας, προκειμένου η τελευταία να κατακτήσει τους στόχους της. Εάν αυτό είναι για το συμφέρον του ελληνικού λαού και της οικονομίας, δεν έχουμε καμμία αντίρρηση. Βέβαια, οι επενδύσεις τύπου COSCO εξυπηρετούν κάποια ιδιωτικά συμφέροντα και είναι αμφίβολο το κέρδος που θα έχουμε από αυτές. Η κύρωση έρχεται προκειμένου να διασφαλιστούν οι καλές σχέσεις των δύο χωρών, κυρίως σε πολιτιστικό επίπεδο. Επαναλαμβάνω ότι μιλάμε για δύο χώρες με τεράστιο πολιτισμό. Οι ενστάσεις μας αφορούν κυρίως τη θέση της Κίνας όσον αφορά το θέμα της αναγνώρισης των Σκοπίων με το όνομα «Μακεδονία», αφού, όπως γνωρίζετε, είναι μέλος του Συμβουλίου Ασφαλείας του ΟΗΕ. Θα μπορούσαμε να εκμεταλλευτούμε αυτό το γεγονός της ίδρυσης αυτού του πολιτιστικού κέντρου και της απήχησης που θα έχει αυτό λόγω της επισκεψιμότητάς του, προκειμένου να προβληθεί και να καταδειχθεί ο πολιτισμός των αρχαίων Μακεδόνων στα εκατομμύρια των Κινέζων επισκεπτών. Και μιλάμε για χιλιάδες και εκατομμύρια επισκέπτες. Επίσης, σε ένα διευρυμένο πλαίσιο - που θα ήταν από εμάς απολύτως αποδεκτό - η Λαϊκή Εθνοσυνέλευση του Πεκίνου θα μπορούσε να είχε απαγορεύσει στα μέλη της να παρίστανται στις εκδηλώσεις των Σκοπίων, ακόμη και στις πολιτιστικές, αν υπάρξουν ποτέ τέτοιες. Η Κίνα με την τεράστια ιστορία και τον πολιτισμό της και ούσα μία υπερδύναμη αντιστάθηκε, όπως είπα και στην επιτροπή, στη «γάγγραινα» του πολυπολιτισμού και διατήρησε την πολιτιστική της κληρονομιά, εν αντιθέσει με εμάς. Επίσης, ενστάσεις έχουμε σε διαδικαστικά θέματα που αφορούν κυρίως το πού θα γίνει το πολιτιστικό κέντρο, τους ανθρώπους με τους οποίους θα στελεχωθεί, το χρονοδιάγραμμα και τα κριτήρια, καθώς επίσης και σε θέματα οικονομικής φύσεως, όπως το άνοιγμα τραπεζικών λογαριασμών που θα γίνει και μιλάμε αυτή τη στιγμή που ακόμα υπάρχει το καθεστώς των capital controls. Παράλληλα, έχουμε ενστάσεις σε θέματα σχετικά με τον ΦΠΑ σε διάφορα είδη, τις άδειες οικοδόμησης και τους τελωνειακούς ελέγχους. Θετικά στοιχεία είναι ότι δεν θα ασχοληθούν αυτά τα ιδρύματα με κερδοσκοπικές δραστηριότητες, το ότι θα δημιουργηθούν βιβλιοθήκες και εργαστήρια και θα είναι χαρακτηρισμένα ως επίσημα πολιτιστικά κέντρα. Θα προτιμούσαμε, βέβαια, αυτό το πολιτιστικό κέντρο της Κίνας να γίνει κάπου στη Μακεδονία εξαιτίας των όσων έχω αναφέρει παραπάνω. Είχαμε πει και στην επιτροπή ότι θα έρθουν κάποιες τροπολογίες σε μία ακόμα κύρωση. Δυστυχώς, επιβεβαιωθήκαμε για μια ακόμη φορά. Όσον αφορά το θέμα της κύρωσης, εμείς θα ψηφίσουμε «παρών».
Ευχαριστούμε τον κ. Γρέγο από τη Χρυσή Αυγή. Τώρα θα δώσω τον λόγο στον Υπουργό Οικονομίας, Ανάπτυξης και Τουρισμού κ. Γιώργο Σταθάκη, για να αναπτύξει την τροπολογία την οποία μας έχει καταθέσει. Ορίστε, κύριε Υπουργέ, έχετε τον λόγο.
Είναι η τροπολογία με γενικό αριθμό 454 και ειδικό 9. Με την προτεινόμενη διάταξη μετατίθεται εκ νέου η έναρξη ισχύος των διατάξεων του Μέρους Β΄ του ν.4281/2014, σχετικά με τους κανόνες σύνταξης δημοσίων συμβάσεων έργων, προμηθειών και υπηρεσιών. Μετατίθεται για την 1η Ιουλίου. Μέχρι τότε θα έχει κατατεθεί και ψηφιστεί το νέο θεσμικό πλαίσιο για τις δημόσιες συμβάσεις, με το οποίο αντικαθίστανται οι περισσότερες διατάξεις του ν.4281/2014.
Μήπως θέλει κανείς από τους εισηγητές και αγορητές να τοποθετηθεί για την τροπολογία;
Εγώ, κύριε Πρόεδρε.
Ορίστε, κυρία Κεραμέως, έχετε τον λόγο.
Ευχαριστώ, κύριε Πρόεδρε. Κατ' αρχάς, επί της διαδικασίας - και παρόντος και του Προέδρου της Βουλής - θα ήθελα να αναφέρω ότι είναι η πολλοστή φορά που έρχεται υπουργική τροπολογία στο πλαίσιο της διαδικασίας του άρθρου 108. Όπως όλοι ξέρουμε, το άρθρο 108 προβλέπει διαδικασία χωρίς συζήτηση. Το έχουμε επισημάνει πολλάκις, είναι ανεπίτρεπτο να έρχονται υπουργικές τροπολογίες στο πλαίσιο μιας συζήτησης στη Βουλή, η οποία στην ουσία δεν προβλέπει συζήτηση και συνεπώς δεν έχουν τη δυνατότητα να τοποθετηθούν οι Βουλευτές. Αρχικά, νομίζω ότι θα χρειαστεί μια νομοτεχνική βελτίωση κατ' ελάχιστον, κύριοι Υπουργοί, διότι θα πρέπει να προσθέσετε στον τίτλο του νόμου σας το «και άλλες διατάξεις», διαφορετικά δεν μπορεί να εισαχθεί η τροπολογία. Τώρα, επί της ουσίας όσον αφορά την τροπολογία, κύριε Υπουργέ, καταλαβαίνουμε τον λόγο για τον οποίο εισηγείστε την τροπολογία. Όμως - και το λέω για το Σώμα - είναι η πέμπτη παράταση. Θυμίζω τις παρατάσεις: Η πρώτη παράταση ήταν μέχρι 31 Δεκεμβρίου 2015. Η δεύτερη παράταση ήταν μέχρι τις 29 Φεβρουαρίου 2016. Η τρίτη παράταση ήταν μέχρι τις 29 Απριλίου 2016. Και η τέταρτη παράταση ήταν μέχρι τις 31 Μαΐου 2016. Κάθε φορά ο κύριος Υπουργός έχει επικαλεστεί ότι πρόκειται να κατατεθεί άμεσα προς ψήφιση ένα νέο θεσμικό πλαίσιο για τις δημόσιες συμβάσεις. Μάλιστα, στην παράταση που ζητήσατε τον Δεκέμβριο για τον Ιανουάριο λέγατε ρητά, κύριε Υπουργέ, στην αιτιολογική σας έκθεση - και διαβάζω από εκεί - ότι «το νέο θεσμικό πλαίσιο για τις δημόσιες συμβάσεις πρόκειται να τεθεί σε ισχύ μέχρι το τέλος Ιανουαρίου 2016». Είμαστε στο τέλος Μαΐου, δεν έχει ακόμα κατατεθεί. Θεωρούμε ότι και αυτό είναι και πάλι ένα δηλωτικό παράδειγμα της έλλειψης προγραμματισμού της Κυβέρνησης. Θα ήθελα να τοποθετηθώ και επί της τροπολογίας του κ. Λοβέρδου, ο οποίος κατέθεσε μία βουλευτική τροπολογία. Θα ήθελα να τονίσω ότι η Νέα Δημοκρατία είναι σύμφωνη με αυτή την τροπολογία, που αφορά τα ακίνητα του Φαλήρου - και φαντάζομαι ότι θα μας μιλήσει ο ίδιος για αυτό - τα οποία με τροπολογία, που «πέρασε νύχτα» η Κυβέρνηση τα εκχώρησε για είκοσι χρόνια στο Υπουργείο Δικαιοσύνης, αντί να τα διαθέσει για την ανάπτυξη του παραλιακού μετώπου, αυτού του πιο ελκυστικού κομματιού της νότιας Αθήνας. Η Νέα Δημοκρατία είναι σύμφωνη με αυτή την τροπολογία. Ευχαριστώ πολύ.
Υπάρχει κάποιος άλλος από τους εισηγητές, που θέλει να πάρει τον λόγο;
Εγώ, κύριε Πρόεδρε.
Ο κ. Θεοχαρόπουλος από τη Δημοκρατική Συμπαράταξη ΠΑΣΟΚ - ΔΗΜΑΡ έχει τον λόγο.
Κύριε Πρόεδρε, να τονίσω και εγώ ότι η συζήτηση υπουργικών τροπολογιών στις κυρώσεις είναι κάτι το οποίο πρέπει να αντιμετωπίσει και η Διάσκεψη των Προέδρων, για να λύσει το συγκεκριμένο ζήτημα. Να πω, όμως, ότι την προηγούμενη φορά είχε ανοίξει κατάλογος ομιλητών. Συνεπώς, κύριε Πρόεδρε, ζητώ να ανοίξει κατάλογος ομιλητών, όπως ακριβώς έγινε την προηγούμενη φορά σε αντίστοιχη περίπτωση. Ακριβώς στη θέση τη δική σας ήταν η κ. Χριστοδουλοπούλου και ανοίξαμε κατάλογο ομιλητών.
Καλώς. Μπορούμε να ανοίξουμε κατάλογο ομιλητών, αν προκύψει ανάγκη, αν υπάρχει και ενδιαφέρον. Γιατί όχι; Δεν έχω αντίρρηση.
Ευχαριστώ. Ας έρθω τώρα στην ουσία του θέματος. Πράγματι πρόκειται για μία ακόμη παράταση, κύριε Υπουργέ, και νομίζω ότι αυτήν τη φορά γρήγορα πρέπει να υπάρχει το νομοθετικό πλαίσιο. Δεσμευτήκατε και τώρα όπως τις προηγούμενες φορές. Τώρα, με βάση και τις εξελίξεις, ελπίζω να μην χρειαστεί και μία ακόμα παράταση, μία πέμπτη παράταση, και να ολοκληρωθεί αυτή η διαδικασία, για να έχουμε ένα σύγχρονο πλαίσιο σε σχέση με τις δημόσιες συμβάσεις. Θέλω, όμως, να αναδείξω ένα συγκεκριμένο θέμα, το θέμα σε σχέση με την Ενιαία Ανεξάρτητη Αρχή Δημοσίων Συμβάσεων. Και θέλω και κάποιες απαντήσεις στο συγκεκριμένο ζήτημα. Η ανακοίνωση της Ενιαίας Ανεξάρτητης Αρχής Δημοσίων Συμβάσεων, τον Φεβρουάριο, έλεγε ότι για τις απευθείας αναθέσεις έργων από την Κυβέρνηση, η πρακτική να περνούν μόνον δύο από τα δέκα νομοθετήματα από την ανεξάρτητη αρχή είναι προβληματική. Η συνεχιζόμενη παράβαση του άρθρου 3 του ν.4013/2011 περί μη γνωμοδότησης σε τροπολογίες, υπουργικές αποφάσεις, εγκύκλιους και προεδρικά διατάγματα, πλήττει τη νομιμότητα, δίνοντας βάσιμα επιχειρήματα για καταγγελίες σε διαγωνισμούς και συμβάσεις. Χαρακτηριστικά η Ενιαία Ανεξάρτητη Αρχή Δημοσίων Συμβάσεων έλεγε το εξής: «Υπάρχουν δύο προβλήματα: Πρώτον, δεν είναι σύννομο και, δεύτερον, υπάρχει πρόβλημα να γίνουν καταγγελίες στη συνέχεια για τις δημόσιες συμβάσεις από ευρωπαϊκά όργανα». Εξέφραζε την έντονη αντίθεση στην πρακτική της κατάθεσης τροπολογιών, που ορίζουν παρεκκλίσεις από τις ανοιχτές και διαφανείς διαδικασίες, που προβλέπει το ενωσιακό και εθνικό δίκαιο δημοσίων συμβάσεων. Και για να θυμηθούμε την αφορμή που έγινε αυτό το θέμα, να πω ότι ήταν η τροπολογία του Υπουργού Εθνικής Άμυνας, του κ. Καμμένου, ο οποίος είχε φέρει κατά παρέκκλιση όλων των διατάξεων τον διαγωνισμό σε σχέση με την οργάνωση των hot spots. Παραβαίνει, λοιπόν, το άρθρο 3 παράγραφος 2 του ν.4013/2011, σύμφωνα με το οποίο η ανεξάρτητη αρχή γνωμοδοτεί για τη νομιμότητα κάθε διάταξης σχεδίου νόμου ή κανονιστικής πράξης, που αφορά τις δημόσιες συμβάσεις, και συμμετέχει στις νομοπαρασκευαστικές επιτροπές και μάλιστα τα αρμόδια όργανα οφείλουν να λαμβάνουν υπ' όψιν τις θέσεις της αρχής. Και για να σας προλάβω, να πω ότι αυτή η διαδικασία θεσπίστηκε το 2011. Ήταν μία τομή. Εμείς τουλάχιστον έτσι θεωρούμε. Πρέπει να έχουμε εδώ τη γνωμοδότηση των ανεξάρτητων αρχών, για να μην υπάρχουν αυθαιρεσίες. Βεβαίως υπήρξε μια ανάπτυξη σε αυτήν τη διαδικασία στο να τηρείται αυτό το ζήτημα. Το 2014 είχαμε φτάσει, σύμφωνα με τα στοιχεία που έχω, οι μισές, περίπου, να έχουν γνωμοδότηση της Ενιαίας Ανεξάρτητης Αρχής Δημοσίων Συμβάσεων. Και αυτό ήθελε και άλλη βελτίωση, να είναι ακόμη περισσότερες αυτές που περνούν με γνωμοδότηση και να φτάσουμε στο ανώτερο σημείο. Πού καταλήξαμε; Από τις μισές που είχαμε φτάσει το 2014, το 2015 να είναι οι δύο στις δέκα, σύμφωνα με τα στοιχεία του προέδρου της ανεξάρτητης αρχής.
Ολοκληρώστε, όμως, κύριε Θεοχαρόπουλε.
Κύριε Πρόεδρε, δεν μου ανανεώσατε τον χρόνο. Έχω ξεκινήσει από το τρίτο λεπτό, οπότε έχω ακόμα ένα - δύο λεπτά.
Καλώς, εντάξει.
Όσον αφορά, λοιπόν, το συγκεκριμένο ζήτημα για τον χαρακτήρα του κατεπείγοντος, βεβαίως, υπάρχει σχεδόν πάντα, αλλά σύμφωνα και με τον πρώην - και θα εξηγήσω γιατί - πρόεδρο της επιτροπής υπάρχει επίκληση του απρόβλεπτου, για την οποία θα έπρεπε να αποδείξει ο φορέας κάθε φορά την απουσία ή όχι της δικής του υπαιτιότητας. Δύο μήνες μετά, στις 25 Απριλίου του 2016- έχω εδώ την επιστολή παραίτησης προς εσάς - παραιτήθηκε ο πρόεδρος της Ενιαίας Ανεξάρτητης Αρχής Δημοσίων Συμβάσεων, μετά από αυτά τα οποία κατήγγειλε τον Φεβρουάριο.
Γι' αυτό παραιτήθηκε;
Δεν ξέρω. Εσείς θα μας πείτε γιατί παραιτήθηκε. Την επιστολή παραίτησης την έχω, αλλά δεν αναφέρεται ο λόγος. Αναφέρω μόνο το γεγονός, κύριε Σταθάκη, ότι παραιτήθηκε δύο μήνες μετά από την επιτροπή. Ενώ είχε πενταετή θητεία, για να δώσω ακριβώς τα στοιχεία, στα δύο χρόνια παραιτήθηκε. Έχετε λάβει κάποιες αποφάσεις, ώστε να μπορέσουμε από εδώ και στο εξής να έχουμε την προάσπιση της Ενιαίας Ανεξάρτητης Αρχής Δημοσίων Συμβάσεων, ώστε να περνούν και να μην υπάρχουν αυθαιρεσίες; Γιατί αυτό που βλέπουμε, το να έρχονται εδώ τροπολογίες, κατά παρέκκλιση κείμενων διατάξεων, και να δίνονται μάλιστα χρήματα, ώστε να υπάρχει και σπατάλη πόρων και πολλές φορές να μην υπάρχει ο κατάλληλος έλεγχος, θα πρέπει να σταματήσει. Θεωρώ λοιπόν ότι είναι ένα σημαντικό γεγονός. Επειδή σήμερα συζητούμε τη συγκεκριμένη παράταση, η οποία είναι απαραίτητη για να λειτουργήσει το σύστημα - δεν υπάρχει αμφιβολία - πρέπει να δεσμευθείτε, οριστικά αυτή τη φορά, ότι δεν θα ξαναφέρετε άλλη παράταση και τον Ιούνιο θα υπάρχει νομοθετικό πλαίσιο. Όσον αφορά το συγκεκριμένο ζήτημα, εμείς θέλουμε την προάσπιση των ανεξάρτητων αρχών. Σας το έχουμε πει πάρα πολλές φορές. Έχουμε ζητήσει «τη σύμφωνη γνώμη». Για παράδειγμα, στο νομοσχέδιο για τις τηλεοπτικές άδειες ζητήσαμε τη σύμφωνη γνώμη του ΕΣΡ, πράγμα που δεν έγινε δεκτό από τον Υπουργό Επικρατείας. Έτσι ζητούμε και εδώ την προάσπιση των ανεξάρτητων αρχών. Αυτό πρέπει να γίνει για τις δημόσιες συμβάσεις. Τον τελευταίο χρόνο έχει γίνει το ακριβώς αντίθετο και θα θέλαμε μία απάντηση. Ευχαριστώ πολύ.
Ευχαριστώ, κύριε Θεοχαρόπουλε.
Κύριε Πρόεδρε, θα ήθελα τον λόγο.
Κύριε Υπουργέ, θα μιλήσετε τώρα ή στο τέλος;
Στο τέλος, κύριε Πρόεδρε.
Τον λόγο έχει ο κ. Παναγιώταρος.
Ευχαριστώ, κύριε Πρόεδρε. Κατ' αρχάς και εμείς συμφωνούμε ότι σε κυρώσεις δεν είναι δυνατόν - έχει γίνει πλέον μόνιμη τακτική - να έρχονται τροπολογίες, οι οποίες θα μπορούσαν να έρθουν ως ξεχωριστό νομοσχέδιο ή σε νομοσχέδιο με την κανονική διαδικασία. Η πέμπτη παράταση υποδηλώνει αδυναμία και ανικανότητα - με ερωτηματικό ή χωρίς ερωτηματικό - στην κατάρτιση ενός θεσμικού πλαισίου δημοσίων συμβάσεων. Μήπως κάποιοι εξυπηρετούνται με αυτήν την αναστολή; Γιατί ειδικότερα τον τελευταίο ενάμιση χρόνο, λόγω του προσφυγικού - λαθρομεταναστευτικού, τεράστια κονδύλια έχουν πέσει στην κατασκευή των hot spots, με απευθείας αναθέσεις πολλές φορές ή με διάφορους άλλους τρόπους, η ταχύτητα των οποίων δεν δίνει τη δυνατότητα στο να υπάρχει ένας έλεγχος στον τρόπο με τον οποίο γίνεται ο εν λόγω διαγωνισμός. Είναι μία πολύ μεγάλη μπίζνα τα hot spots, για να αρχίσουμε να λέμε τα πράγματα με το όνομά τους. Αυτή ήταν η μεγάλη δουλειά του τελευταίου ενάμιση χρόνου στην πατρίδα μας. Δόθηκαν δισεκατομμύρια ευρώ. Σε ερώτηση της Χρυσής Αυγής το αρμόδιο Υπουργείο απάντησε ότι για το λαθρομεταναστευτικό έχουν ξοδευτεί το 2015 1,8 δισεκατομμύρια ευρώ, με έμμεσο ή με άμεσο τρόπο. Εξάλλου, και η παραίτηση που είχε υποβάλει ο Πρόεδρος της Αρχής Δημοσίων Συμβάσεων κ. Ράικος, μάλλον αυτό καταδεικνύει, ότι κάτι δεν πηγαίνει καλά, και το να φέρνετε τροπολογίες σε άσχετες κυρώσεις, όπως το κάνετε, καταδεικνύει ότι κάτι πρέπει να είναι ύποπτο και όχι καθαρό. Φαντάζομαι ότι θα επανέλθουμε στο συγκεκριμένο θέμα στην πορεία της συζήτησης. Θα ήθελα να αναφερθώ εν τάχει και στην άλλη τροπολογία που έχει καταθέσει ο κ. Λοβέρδος. Εφόσον γίνει δεκτή, εμείς θα τη στηρίξουμε, διότι εκφράζει το κοινό αίσθημα για το τι πρέπει να γίνουν τα ακίνητα σε αυτό το κομμάτι της Αττικής στην παραλιακή ζώνη, όπου…
Ας μη μπαίνουμε σε άλλο θέμα τώρα.
Όπως αναφέρθηκαν και άλλοι Κοινοβουλευτικοί,…
Σωστά, εντάξει.
…θα αναφερθώ εν τάχει και εγώ σε αυτό, λέγοντας ότι συμφωνούμε και όταν έρθει προς συζήτηση θα τοποθετηθούμε και πάλι.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις συνοδοί εκπαιδευτικοί από το Δημοτικό Σχολείο Χιλιομοδίου Κορινθίας και το 73ο Δημοτικό Σχολείο Αθήνας. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», δεκαπέντε μαθήτριες και μαθητές και ένας συνοδός εκπαιδευτικός από το 30ο Δημοτικό Σχολείο Περιστερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον κ. Δανέλλη, από το Ποτάμι. Κύριε Δανέλλη, έχετε τον λόγο.
Ευχαριστώ, κύριε Πρόεδρε. Είναι η τέταρτη αναστολή διάταξης νόμου του 2014 που ζητείται από τη Βουλή. Νομίζω ότι, παρ' ότι βεβαίως θα πρέπει να λειτουργήσουν οι διαδικασίες, είναι προφανές ότι κάτι δεν γίνεται καλά. Και οι τέσσερις αναστολές, κύριε Υπουργέ, είναι επί δικής σας Κυβέρνησης. Οφείλατε να έχετε τακτοποιήσει αυτήν την εκκρεμότητα που αποτελεί άλλη μία ψηφίδα η οποία δικαιολογεί την απώλεια κάθε αξιοπιστίας της χώρας σε οποιονδήποτε τρίτο. Είναι πολύ δύσκολο να υπερψηφίσουμε, παρ' ότι, βεβαίως, αν δεν ψηφιστεί η παράταση, δεν μπορεί να λειτουργήσει, γιατί δεν υπάρχει αυτή η πρόβλεψη. Νομίζω ότι οι κουτόφραγκοι έχουν προβλέψει πλέον διάφορα πράγματα, ξέροντας ότι η συνήθης διαδικασία ήταν να αναστέλλουμε και άρα, να ετίθετο αυτόματα σε λειτουργία η προηγούμενη κατάσταση. Επειδή αυτό δεν προβλέπεται, βεβαίως, θα υπάρχει πρόβλημα. Είναι, όμως, εξαιρετικά δύσκολο να ψηφίσουμε, γιατί πια έχει γίνει καθεστώς αυτή η διαδικασία. Για αυτόν τον λόγο, εμείς θα απέχουμε της ψηφοφορίας. Ευχαριστώ.
Ευχαριστούμε, κύριε Δανέλλη. Τον λόγο έχει ο κ. Δημήτρης Καμμένος, Βουλευτής των ΑΝΕΛ και εκ μέρους των ΑΝΕΛ.
Ευχαριστώ πολύ, κύριε Πρόεδρε. Κύριε Υπουργέ, εμείς, οι Ανεξάρτητοι Έλληνες, θα στηρίξουμε την τροπολογία. Είναι ευνόητοι οι λόγοι. Από εδώ και πέρα η Ελλάδα θα πρέπει να πάρει μπρος και θα πρέπει να βάλουμε κανόνες στο παιχνίδι, σε ό,τι αφορά τόσο στις δημόσιες συμβάσεις όσο και σε ό,τι άλλο έχει να κάνει με τις συμβασιοποιήσεις σχέσεων της Κυβέρνησης με άλλους φορείς. Θα ήθελα να κάνω άλλο ένα σχόλιο σχετικά με τα hot spots και το Υπουργείο Εθνικής Αμύνης. Θα ήθελα να ενημερώσω το Κοινοβούλιο και όποιον μας ακούει ότι με την πρωτοβουλία και την εντολή που δόθηκε από τον Έλληνα Πρωθυπουργό στον Υπουργό Εθνικής Αμύνης και το Μηχανικό του Στρατού, καταφέραμε να φτιάξουμε χιλιάδες θέσεις hot spots. Έτσι, η Ελλάδα κατάφερε να βγει από τη δίνη της αθρόας εισόδου λαθρομεταναστών, οι οποίοι είχαν μπει σε όλη την Ελλάδα - θυμόμαστε τι έγινε - και δεν πρόλαβε το κράτος να φτιάξει υποδομές. Ο Στρατός με το Μηχανικό το κατάφερε. Πήραμε τα εύσημα από την Ευρωπαϊκή Ένωση και εκταμιεύθηκαν τα χρήματα. Κι όσον αφορά το κατεπείγον, είχα καταθέσει κι εγώ ερώτηση. Εδόθηκαν επαρκείς εξηγήσεις γιατί έπρεπε να δοθούν τα έργα και να κατασκευαστούν σύντομα οι δομές αυτές. Χωρίς αυτές τις δομές, δεν θα είχαμε στεγάσει, όπως πρέπει, τους δυστυχείς που μπήκαν στην πατρίδα μας και θα ήμασταν υπόλογοι απέναντι στην παγκόσμια κοινότητα, όχι μόνο στους εαυτούς μας, και πόσο μάλλον στους Ευρωπαίους. Αυτό έπρεπε να γίνει και έχουμε πάρει τα εύσημα γι' αυτό. Και το Ευρωπαϊκό Κοινοβούλιο έχει δώσει συγχαρητήρια στην Ελληνική Κυβέρνηση για την ταχύτητα και την ποιότητα παράδοσης των έργων. Και φυσικά, δεν υπάρχει καμιά παρατυπία. Αν κάποιος νομίζει ότι έχει γίνει κάποια παρατυπία, ας μας το πει κι ας φέρει τα στοιχεία. Ευχαριστώ πολύ.
Ευχαριστούμε, κύριε Καμμένε. Τον λόγο έχει ο κ. Καρράς από την Ένωση Κεντρώων.
Κύριε Πρόεδρε, θα αναφερθώ εν συντομία μόνο στην τροπολογία. Η τέταρτη αυτή παράταση δείχνει μία έλλειψη δυνατότητος νομοθετήσεως, τελικά. Διότι, όπως αιτιολογείται στην έκθεση, «θα φέρουμε κάποιο νομοσχέδιο». Θέλω να ρωτήσω, λοιπόν, και τον παριστάμενο Υπουργό, ποιοι ήταν οι λόγοι που, με την άνοδο της νέας Κυβέρνησης ΣΥΡΙΖΑ - ΑΝΕΛ στην εξουσία στις αρχές του 2015, ανέστειλε πρόσφατη νομοθεσία προ εξαμήνου ή οκταμήνου για τις δημόσιες συμβάσεις και, γενικότερα, τις υπηρεσίες και προμήθειες. Ποιοι είναι οι λόγοι που, εν συνεχεία, επιβάλλουν την αναστολή της εφαρμογής αυτών των διατάξεων; Λέει ότι θα έρθει νομοσχέδιο, αλλά δεν το ξέρουμε. Τίθεται, όμως, κι ένα μείζον ερώτημα. Να θυμίσω, κύριε Πρόεδρε, στην Αίθουσα πόσες φορές έχουν έρθει τροπολογίες προ δέκα λεπτών ή μισής ώρας τής ψήφισης άλλων άσχετων νομοσχεδίων, υπό την επίκληση αδήριτης ανάγκης, πολλές φορές και ανθρωπιστικής. Να θυμίσω πρόσφατα την τροπολογία για την Αστυνομία που μας είπαν ότι δεν υπάρχει η δυνατότητα να κινηθούν τα περιπολικά ή να σιτίσουν τους πρόσφυγες και τους μετανάστες που βρίσκονται στην Ελλάδα. Εμείς τις ψηφίσαμε, αλλά δεν μπορεί να συνεχιστεί αυτός ο ρυθμός. Θέλω να ακούσω, κύριε Πρόεδρε, αν υπάρχει υποχρέωση της Ελληνικής Κυβέρνησης από το τρίτο μνημόνιο να φέρει νέα νομοθεσία για τις δημόσιες συμβάσεις. Αν υπάρχει, έπρεπε να την είχε φέρει, γιατί προφανώς, θα είναι και αυτό ένα προαπαιτούμενο για το οποίο έχουμε ευθύνη. Γιατί το λέω αυτό; Εχθές είχαμε μία πολύ σκληρή συμφωνία για την Ελλάδα. Δεν είναι του παρόντος. Όμως, από την πρώτη ειδησεογραφία, την οποία άκουσα σήμερα, φαίνεται ότι όλοι δέχονται ότι είναι μία σκληρή συμφωνία η οποία δεν δίνει διεξόδους. Νομίζω, λοιπόν, ότι η Κυβέρνηση θα πρέπει να αντιμετωπίσει τις καταστάσεις, όχι φυγομαχώντας. Σε αυτό ακόμα θεωρούμε ότι φυγομαχεί. Κατόπιν αυτού, καταψηφίζουμε, κύριε Πρόεδρε, την τροπολογία και θα ήθελα να συμπληρώσω το εξής, επειδή αντιλαμβάνομαι και την αγωνία του συναδέλφου, του κ. Λοβέρδου, για την κατάργηση της διατάξεως εκείνης που «παράνομα» - αν θέλετε, και εντός εισαγωγικών η λέξη - και εννοώ το παράνομο και στο τυπικό μέρος της νομοθέτησης, όταν έρχεται η τροπολογία που αφορά την ίδρυση ή τη λειτουργία δημόσιας υπηρεσίας από Βουλευτές, εν προκειμένω Δικαστηρίου στην παραλιακή ζώνη της Καλλιθέας, εν απουσία του Υπουργού Δικαιοσύνης. Νομίζω ότι κάποια στιγμή η Κυβέρνηση, παρ' όλες τις υποσχέσεις τις οποίες έχει δώσει, θα πρέπει να την καταργήσει την τροπολογία για το γήπεδο του beach volley του Φαλήρου και θεωρώ ότι είναι απλή δικαιολογία και αποφυγή οι δηλώσεις που έχουν γίνει μέχρι σήμερα, ότι πρόκειται να καταργηθεί. Θέλετε να σας πω και κάτι άλλο και να τελειώνω; Δεν έχουν βρει χώρο, κύριε Πρόεδρε. Όσον αφορά αυτά τα οποία λένε περί του στρατοπέδου, αυτό χρησιμοποιείται για στρατιωτικές ανάγκες. Πώς θα το λύσουν με τον Υπουργό Άμυνας, ο οποίος φθάνει να ψηφίζει και την άλλη ημέρα λέει ότι εγκληματεί ο ίδιος, όταν ψηφίζει μία ρύθμιση για τον ΦΠΑ στα νησιά; Έρχεται την άλλη ημέρα και λέει «εγκληματήσαμε». Δηλαδή, εγκληματεί και ο ίδιος; Επομένως, θα εγκληματήσει να παραδώσει στρατόπεδα για δικαστήρια; Νομίζω, κύριε Πρόεδρε, ότι πρέπει να σταθούμε κάποτε και σε αυτά τα ζητήματα και να μιλήσουμε με μεγαλύτερη σοβαρότητα στην Αίθουσα. Ευχαριστώ.
Ευχαριστούμε. Θα ήθελα να σας πω πώς θα προχωρήσει η διαδικασία. Θα τοποθετηθούν οι συνάδελφοι, όπως είπα και στην αρχή, κατ' παρέκκλιση βέβαια, γιατί κυρίως μιλούν οι εισηγητές.
Όχι κατά παρέκκλιση!
Ορισμένοι συνάδελφοι. Είναι λίγοι. Θα τοποθετηθούν οι συνάδελφοι επί της τροπολογίας. Θα δώσουμε μετά τον λόγο στον κ. Λοβέρδο, για να αναπτύξει την ερώτησή του, να μας απαντήσει ο κύριος Υπουργός.
Να προηγηθεί ο κ. Λοβέρδος.
Όχι, να σας πω. Θα μιλήσει ο κ. Λοβέρδος για την τροπολογία του - περί αυτού μιλάμε - θα απαντήσει ο κύριος Υπουργός, αν δέχεται ή όχι την τροπολογία, και κλείνουμε.
Να τοποθετηθούμε πριν από αυτό.
Δεν προβλέπεται διαδικασία τοποθέτησης επί βουλευτικής τροπολογίας.
Δεν προβλέπεται να υπάρχει τροπολογία σε κύρωση!
Σας παρακαλώ! Όταν κατατίθεται βουλευτική τροπολογία εν γένει, όπως γνωρίζετε, ή γίνεται δεκτή από τον Υπουργό ή δεν γίνεται. Συζήτηση επί της τροπολογίας δεν γίνεται.
Κύριε Πρόεδρε, μπορούμε να μιλήσουμε οι Κοινοβουλευτικοί;
Κύριε Μηταράκη, σας παρακαλώ. Θα δώσουμε τον λόγο στον κ. Λοβέρδο, αφού ολοκληρωθούν οι ομιλητές επί της τροπολογίας που έχουμε τώρα, να αναπτύξει την τροπολογία του, να πείσει ή όχι τον Υπουργό, θα απαντήσει ο Υπουργός και για το ένα και για το άλλο και κλείνουμε. Προχωρούμε από εδώ και πέρα, δίνοντας τον λόγο στον κ. Μηταράκη, μετά στον κ. Χαρακόπουλο, μετά στην κ. Βάκη. Κύριε Μηταράκη, έχετε τον λόγο.
Ευχαριστώ πολύ, κύριε Πρόεδρε. Επί των τροπολογιών θα μιλήσω. Επί της υπουργικής τροπολογίας είναι η πέμπτη φορά που η Κυβέρνηση ζητάει παρέκκλιση από τον νέο νόμο πλαίσιο για τις δημόσιες συμβάσεις. Έχει συζητηθεί πολλές φορές στην Ολομέλεια η ανάγκη η χώρα μας να έχει ένα πιο διαφανές, πιο αποτελεσματικό, πιο αξιόπιστο πρόγραμμα και τρόπο υλοποίησης δημοσίων συμβάσεων. Νομοθέτησε η προηγούμενη κυβέρνηση. Πιθανότατα, αυτή η Κυβέρνηση να ήθελε να κάνει κάποιες αλλαγές. Ήδη, όμως, πλησιάζουμε στους δεκαοκτώ μήνες και ακόμα δεν έχετε έρθει να νομοθετήσετε. Πριν από λίγες εβδομάδες, κύριε Πρόεδρε, σε μία άλλη κύρωση συζητήσαμε ίδια διάταξη άλλου Υπουργείου που ζητούσε και αυτό την τρίτη ή τέταρτη παρέκκλιση στους δικούς του διαγωνισμούς. Νομίζω ότι αυτή η κατάσταση πρέπει να φθάσει σε ένα τέλος. Δεν μπορεί να έχουν προτεραιότητα μόνο όσοι νόμοι επιβάλλουν φόρους και μόνο όσοι νόμοι αυξάνουν τις προσλήψεις στο δημόσιο. Πρέπει να έρθουν και θεσμικοί νόμοι, οι οποίοι βοηθούν τη λειτουργία του κράτους και όχι δεκαοκτώ μήνες να έχουμε αυτά τα θέματα. Ως προς την τροπολογία του κ. Λοβέρδου, με τον ν. 4146/2013 η προηγούμενη κυβέρνηση νομοθέτησε τη δημιουργία μιας ειδικής εταιρείας, της εταιρείας «Παράκτιο Αττικό Μέτωπο». Στόχος ήταν να βγουν εκτός ΕΤΑΔ και κατά συνέπεια, εκτός ΤΑΙΠΕΔ και κατά συνέπεια, εκτός κάθε ιδιωτικοποίησης όλη η ακίνητη περιουσία του ελληνικού δημοσίου στην αθηναϊκή ριβιέρα. Αυτή η νέα εταιρεία συνεργάστηκε με τους δήμους, συνεργάστηκε με την Περιφέρεια και ο στόχος ήταν να δημιουργήσει ένα master plan, ώστε όλη η περιοχή της αθηναϊκής ριβιέρας να αξιοποιηθεί υπέρ του δημοσίου συμφέροντος. Στον χώρο απέναντι από το Ίδρυμα Σταύρος Νιάρχος προβλεπόταν η δημιουργία ενός καταπληκτικού πάρκου, το οποίο θα αποτελούσε πνεύμονα για όλη την Αττική, πνεύμονα ο οποίος θα περιλάμβανε και ελαφρές χρήσεις εστίασης, ώστε να μπορεί να πηγαίνει ο κόσμος εκεί και ελαφρές αθλητικές χρήσεις. Εκεί υπάρχουν οι ναυταθλητικοί σύλλογοι.
Από το 2000.
Νομοθετήθηκε το 2013. Η Κυβέρνηση ΣΥΡΙΖΑ, στο πρώτο της νομοσχέδιο, στο νομοσχέδιο περί ανθρωπιστικής κρίσης, με μία διάταξη που ούτε οι Βουλευτές του ΣΥΡΙΖΑ μπορούσαν να καταλάβουν πώς συνδεόταν με την ανθρωπιστική κρίση, κατήργησε την εταιρεία «Παράκτιο Αττικό Μέτωπο», έδωσε όλα τα ακίνητα στην ΕΤΑΔ και, κατά συνέπεια τώρα, με τον νόμο που ψηφίσαμε προχθές, έδωσε όλη την περιουσία της αθηναϊκής ριβιέρας στο νέο υπερταμείο. Η προηγούμενη κυβέρνηση, λοιπόν, νομοθέτησε ένα πιο ισορροπημένο σχέδιο σε συνεργασία με τους δήμους και με την περιφέρεια, που θα περιλάμβανε ένα μοναδικό χώρο πρασίνου. Αυτή η Κυβέρνηση, η Κυβέρνηση της Αριστεράς, επιλέγει να τα δώσει όλα στο υπερταμείο. Ας αναφερθούμε στον συγκεκριμένο χώρο, για τον οποίο έχει ολοκληρωθεί η μελέτη προκειμένου να δημιουργηθεί αυτός ο πνεύμονας. Έχουν ήδη δοθεί με προηγούμενο νόμο, τον νόμο για τα ολυμπιακά ακίνητα, χρήσεις γης αθλητικές και πρασίνου. Με τον νόμο που περάσατε καταργήσατε τις χρήσεις γης. Ανεξαρτήτως αν τελικά αυτή η έκταση γίνει ή όχι δικαστήρια ή έχει κάποια άλλη δημόσια χρήση, καταργήθηκε η οικιστική και χωροταξική ταυτότητα του ακινήτου. Κατά συνέπεια, στερήσατε από την περιουσία του ελληνικού δημοσίου ένα περιουσιακό της στοιχείο. Έρχεστε τώρα χωρίς σχεδιασμό να δημιουργήσετε δικαστικές αίθουσες σε μία περιοχή η οποία χρειάζεται έναν χώρο πρασίνου. Αυτό συνέβη, όμως, όχι με σχέδιο της Κυβέρνησης, αλλά με βουλευτική τροπολογία, η οποία είναι εμφανώς μη βουλευτική τροπολογία. Είναι εμφανώς γραμμένη από το Υπουργείο Δικαιοσύνης. Αυτό είναι άλλο ένα παράδειγμα κακής νομοθέτησης. Έρχονται βουλευτικές τροπολογίες, εκπρόθεσμες πολλές φορές, αποφεύγοντας το Γενικό Λογιστήριο του Κράτους, ενώ εμφανώς είναι γραμμένες από την Κυβέρνηση. Από τότε, σύσσωμη η Αντιπολίτευση και πάρα πολλοί Βουλευτές του ΣΥΡΙΖΑ λένε ότι αυτό ήταν λάθος. Κι έρχεται κάθε φορά εδώ σε συνεδρίαση μία τροπολογία, την οποία εμείς στηρίζουμε, όπως είπε και η Κοινοβουλευτική μας Εκπρόσωπος κ. Κεραμέως, για να λύσει το λάθος που δημιουργήθηκε. Η Κυβέρνηση εξακολουθεί να μην έχει θέση. Κύριε Πρόεδρε, ξέρετε, μάλιστα, ποιο είναι το χειρότερο; Κάθε φορά έρχεται ο αρμόδιος Υπουργός και λέει: «Συγγνώμη, δεν είναι δική μου αρμοδιότητα, δεν ξέρω εγώ». Δηλαδή, στην κύρωση πρέπει να φέρουμε τον Υπουργό Δικαιοσύνης. Πρέπει να έρθει ο Υπουργός Δικαιοσύνης στην Αίθουσα, γιατί το ΠΑΣΟΚ έχει πει ότι θα καταθέτει κάθε φορά αυτήν την τροπολογία. Αυτό που συμβαίνει, ότι δηλαδή κάθε φορά λένε: «Εμείς δεν είμαστε αρμόδιοι» - κι ελπίζω να μην προλαβαίνω τη δική σας ομιλία - δεν είναι η λύση για ένα θέμα το οποίο απασχολεί τον μισό πληθυσμό της Ελλάδας που ζει στην Αττική. Σας ευχαριστώ.
Ευχαριστούμε τον κ. Μηταράκη. Κύριε Χαρακόπουλε, θα μου επιτρέψετε να αφήσω να προηγηθεί ο κ. Λοβέρδος, ο οποίος έχει μια επείγουσα δουλειά, για να μιλήσει για την τροπολογία, όπως είπαμε και προηγουμένως.
Βεβαίως, κύριε Πρόεδρε.
Κύριε Λοβέρδο, ορίστε, έχετε τον λόγο.
Ευχαριστώ πολύ, κύριε Πρόεδρε. Βλέπετε ότι έτσι όπως γίνεται η διαδικασία, κατά την ερμηνεία εκ των ενόντων του Κανονισμού, γίνεται αναφορά και στις τροπολογίες, αλλά και στο επί κύρωση νομικό κείμενο. Γιατί, λοιπόν, καταθέτω αυτήν την τροπολογία; Κατ' αρχάς, δεν είμαι μόνο εγώ, αλλά όλα τα κόμματα της Βουλής. Ήδη, στο προηγούμενο σχέδιο νόμου, το μεγάλο, που ψηφίσαμε το Σαββατοκύριακο, η Ένωση Κεντρώων, το Ποτάμι, εμείς, η Νέα Δημοκρατία, καταθέσαμε μία τροπολογία μέσα στην οποία λέμε - και ο κ. Μηταράκης με έχει βοηθήσει να τη συντάξουμε τελικά - ότι καταργείται εκείνο που ψηφίστηκε μία ωραία Παρασκευή νύχτα με πρόταση δεκαέξι Βουλευτών του ΣΥΡΙΖΑ, εκ των οποίων μόνο μία ήταν από την Αττική και οι άλλοι ήταν από τις υπόλοιπες περιφέρειες της χώρας και σύμφωνα μ' αυτήν αυτός ο χώρος, με την ακύρωση χωρικά του Ρυθμιστικού Σχεδίου της Αθήνας, μπορεί να διατεθεί για την ίδρυση δικαστηρίων που θα φιλοξενούν μεγάλες δίκες, δίκες που συγκεντρώνουν μεγάλο αριθμό ανθρώπων. Μετά, όταν έγινε συζήτηση και ανέβηκε πολιτικά το θέμα, ο αρμόδιος Υπουργός Δικαιοσύνης είπε πως θα αλλάξει τον σχεδιασμό του και πως σε συνεργασία με τον Υπουργό Εθνικής Άμυνας αναζητούν χώρο στο Ρουφ, όπου θα πάει ο κύριος Υπουργός και θα κάνει επιθεώρηση για το αν του κάνει. Ο κ. Παρασκευόπουλος είπε: «Αν δεν βρω χώρο, θα επιμείνω». Επιθεώρησε; Δεν ξέρουμε. Του κάνει ο χώρος; Δεν ξέρουμε. Όπως έχει πει και ο κ. Καρράς, εκεί λειτουργεί στρατοδικείο. Γι' αυτόν τον χώρο μιλάει; Κανείς μας δεν ξέρει.
Δεν ξέρουμε.
Έχει γίνει παρέμβαση του Βουλευτή των Ανεξαρτήτων Ελλήνων κ. Κόκκαλη, που κατέθεσε τροπολογία, και έτσι κινητοποιήθηκε το Υπουργείο Εθνικής Αμύνης. Εκείνη η τροπολογία δεν είχε κατατεθεί. Δεν υπήρχε σχέδιο νόμου για να κατατεθεί. Κι αυτό στον αέρα ήταν. Έκτοτε είπαμε ότι σε κάθε σχέδιο νόμου ή κύρωση, η Αντιπολίτευση ή κόμματα αυτής - τώρα θα μπορούσαμε να είμαστε και όλοι μαζί, απλώς δεν βρεθήκαμε, κύριε Πρόεδρε, αλλά θα το οργανώσουμε - θα τους λέει ότι δεν τους πιστεύει. Όπως την Κυριακή το βράδυ ψηφίστηκαν διατάξεις τις οποίες κατήγγειλε για αντισυνταγματικές ο κ. Καμμένος εχθές, έτσι και επ' αυτού, εφόσον δεν έχουμε παρέμβαση της Κυβέρνησης, θεωρούμε ότι κάποια στιγμή πρέπει η Βουλή να το δεχθεί - ένας Υπουργός να συνεννοηθεί με τον κ. Καλογήρου, να του πει ο κ. Καλογήρου ότι η Κυβέρνηση συμφωνεί - και να το τελειώνουμε. Ειδάλλως, κύριε Πρόεδρε, θα συζητάμε, θα συζητάμε, θα συζητάμε χωρίς να τελειώνουμε. Λέει ένας πολίτης: «Καλά, αφού είπε ο Υπουργός Δικαιοσύνης ότι θα βρει άλλο χώρο, γιατί δεν πείθεστε;». Επαναλαμβάνω: Πρώτον, ο Υπουργός Δικαιοσύνης είπε ότι αναζητά κατάλληλο χώρο, και εάν δεν το κάνει, θα επιμείνει. Δεύτερον, έχει πει ότι είναι παράδοξο να διαμαρτυρόμαστε εμείς οι Έλληνες μόνο, επειδή στο κέντρο της πόλης μας ή κάπου στην πόλη μας θα γίνουν δικαστήρια, όταν οι άλλες χώρες θεωρούν κόσμημα τα δικαστήρια στις πρωτεύουσές τους. Και εμείς το θεωρούμε. Δεν είναι το Συμβούλιο της Επικρατείας στο κέντρο; Δεν είναι ο Άρειος Πάγος στο κέντρο; Δεν κατάλαβα! Δεν είναι το Ελεγκτικό Συνέδριο στο κέντρο; Δεν είναι το Εφετείο στο κέντρο; Βεβαίως. Αλλά την παραλία την έχουμε σκεφτεί αλλιώς. Είτε υπάρχουν καθυστερήσεις είτε δεν υπάρχουν καθυστερήσεις, τις χρήσεις τις έχουμε δει αλλιώς. Και έχουμε πει ότι είναι όνειρο πέντε εκατομμυρίων ανθρώπων να κοιτάνε προς τη θάλασσα και όχι να κοιτάνε προς τα μέσα, προς τα βουνά. Τρίτον, κύριε Πρόεδρε, η αλλαγή αυτής της χρήσης είναι αλλαγή του ρυθμιστικού. Αν δεν υπάρξει τροπολογία που να καταργεί εκείνη την τροπολογία αφ' ης ίσχυσε, δεν μπορώ να ξέρω, προϊόντος και του χρόνου, ποιοι με δικανικά επιχειρήματα θα εκμεταλλευτούν την αλλαγή του ρυθμιστικού της Αθήνας επιπλέον του ενός μηνός ήδη. Άρα υπάρχει ανάγκη άμεσης παρέμβασης - δεν έχουμε άνεση χρόνου - διότι, όταν είναι εν ισχύι μια διάταξη η οποία τροποποιεί το ρυθμιστικό των Αθηνών, κανείς δεν μπορεί να γνωρίζει έννομες συνέπειες που δημιουργούνται και τις οποίες ένα δικαστήριο μπορεί να αναγνωρίσει. Παρακαλώ, λοιπόν, την Κυβέρνηση - ξέρω ότι σήμερα δεν είναι οι αρμόδιοι Υπουργοί εδώ - τώρα να δώσει μια εντολή ο κ. Καλογήρου ότι το θέμα το έχει συμφωνήσει η Κυβέρνηση, να γίνει δεκτή αυτή η τροπολογία, που καθολικά υποστηρίζεται, να τελειώνουμε. Δεν μπορεί αυτό το θέμα να παρατείνεται για ακόμα μεγαλύτερο χρονικό διάστημα. Ευχαριστώ.
Ευχαριστούμε τον κ. Λοβέρδο. Κύριε Χαρακόπουλε, έχετε τον λόγο.
Ένα λακωνικό σχόλιο θα ήθελα να κάνω, κύριε Πρόεδρε, για την τροπολογία. Στην πατρίδα μου, τη Θεσσαλία, κύριε Πρόεδρε, γι' αυτούς που αντιμετωπίζουν με μακαριότητα και οχαδερφισμό τα πράγματα, λέμε την έκφραση «τα ζώα μου αργά»!
Προσέξτε τα λόγια σας!
Κύριε Υπουργέ, είναι η πέμπτη φορά που έρχεστε στη Βουλή ζητώντας παράταση στο υφιστάμενο νομοθετικό πλαίσιο για τις συμβάσεις και τις προμήθειες του δημοσίου. Πόσες ακόμα φορές θα χρειαστεί να έρθετε; Δεσμεύεστε ότι είναι η τελευταία φορά για την οποία έρχεστε να ζητήσετε παράταση του νομοθετικού πλαισίου; Είστε σχεδόν ενάμιση χρόνο στη διακυβέρνηση της χώρας. Πόσο χρόνο χρειάζεστε για να διαμορφώσετε το νέο θεσμικό πλαίσιο, που υποστηρίζετε ότι χρειάζεται η χώρα;
Τον Γενάρη του 2015, γιατί δεν το είχατε ολοκληρώσει.
Κύριε Πρόεδρε, θέλω, επίσης, να καυτηριάσω τον τρόπο με τον οποίο νομοθετεί η Κυβέρνηση, με εκπρόθεσμη τροπολογία της τελευταίας στιγμής από πλευράς του Υπουργού Ανάπτυξης, άσχετη με το νομοσχέδιο που συζητούμε για την κύρωση της συμφωνίας, η οποία και αυτή έρχεται με καθυστέρηση διετίας. Η κυβέρνηση Σαμαρά διαπραγματεύτηκε τη συμφωνία και συμφώνησε με την Κίνα την ίδρυση των δύο πολιτιστικών κέντρων, ένα στην Αθήνα και ένα στο Πεκίνο αντίστοιχα. Από τις 19 Ιουνίου του 2014, σήμερα επικυρώνεται στην Εθνική Αντιπροσωπεία. Ο τρόπος που νομοθετεί η Κυβέρνηση, με τροπολογίες εκπρόθεσμες, της τελευταίας στιγμής, σε άσχετα νομοσχέδια και εσχάτως με αυτό το καινούργιο «τρυπάκι» που βρήκατε, το άρθρο 108- τη διαδικασία αυτή των κυρώσεων, που δεν δίνει τη δυνατότητα διευρυμένης συζήτησης, κατά παρέκκλιση γίνεται και σήμερα, και είναι προς τιμήν του Προεδρείου που το δέχεται - νομίζω ότι δεν τιμά συνολικά τον τρόπο που η εκτελεστική εξουσία αντιλαμβάνεται το πώς νομοθετούμε στη χώρα. Θυμίζω, κύριε Πρόεδρε, ότι στο παρελθόν η νυν Κυβέρνηση ως αντιπολίτευση διαρρήγνυε τα ιμάτιά της, κάθε φορά που η προηγούμενη κυβέρνηση έφερνε κάποιο νομοσχέδιο με διαδικασίες επείγουσες, με διαδικασία κατεπείγοντος. Και τώρα έχει γίνει κανόνας να νομοθετούμε με πράξεις νομοθετικού περιεχομένου, με διαδικασίες κατεπείγοντος, με «βροχή» τροπολογιών. Πρέπει να μπει ένα τέλος σ' αυτό. Και νομίζω ότι αυτό είναι ευθύνη και του Προεδρείου. Επίσης, δεν μπορεί όλη την εβδομάδα, τις καθημερινές, η Ολομέλεια ουσιαστικά να υπολειτουργεί, να μην υπάρχει νομοθετικό έργο και Σαββατοκύριακο - που οι Βουλευτές της περιφέρειας έχουμε τη δυνατότητα να μεταβαίνουμε στην περιφέρειά μας και να αφουγκραζόμαστε τα προβλήματα της καθημερινότητας των πολιτών - η Βουλή να νομοθετεί με διαδικασίες εξπρές, με διαδικασίες fast track. Νομίζω ότι πρέπει να μπει ένα τέλος σ' αυτή τη διαδικασία. Σας ευχαριστώ.
Κύριε Πρόεδρε, θα ήθελα τον λόγο.
Ευχαριστούμε τον κ. Χαρακόπουλο. Πριν δώσω τον λόγο στην κ. Βάκη, ο Υπουργός κ. Σταθάκης θέλει να πει κάτι. Ορίστε, κύριε Υπουργέ, έχετε τον λόγο.
Θέλω να υπενθυμίσω στον κ. Χαρακόπουλο ότι η δέσμευση για τον νόμο για τις δημόσιες συμβάσεις είχε ως καταληκτική ημερομηνία τον Γενάρη του 2015. Μιλάμε για μνημονιακή υποχρέωση της δικής σας κυβέρνησης. Όταν πήγαμε, λοιπόν…
Εσείς τα πάτε καλύτερα με τα μνημόνια, κύριε Υπουργέ!
Συγγνώμη, μισό λεπτό! Εσείς είχατε, λοιπόν, αυτή την υποχρέωση. Σας καλώ, λοιπόν, αφού για δυόμισι χρόνια είχατε αυτή την υποχρέωση, να μου πείτε τι είχατε κάνει δυόμισι χρόνια. Διότι εμείς, όταν παραλάβαμε το Υπουργείο, δεν βρήκαμε κανέναν νόμο για τις δημόσιες συμβάσεις. Σας υπενθυμίζω, λοιπόν, ότι αυτή η συμφωνία ανανεώθηκε τον Αύγουστο. Εμείς πήραμε τη δέσμευση για ένα πολύ μεγάλο νομοσχέδιο - το νομοσχέδιο έχει πεντακόσια άρθρα - και για μια διαδικασία συζήτησης και διαβούλευσης και συμμετοχής της Κομισιόν και της Ανεξάρτητης Αρχής και δεκάδων φορέων, η οποία είχε ως καταληκτική ημερομηνία τον Γενάρη του 2016. Εκεί είναι η διαδικασία. Δεν μπορεί να μας εγκαλείτε εσείς ότι από τον Αύγουστο μέχρι τον Ιανουάριο βάλαμε μπρος μια διαδικασία και την ολοκληρώσαμε. Βέβαια, έχει αρκετά προβλήματα ακόμα και προκάλεσε δυο, τρεις μήνες καθυστέρηση, γιατί αφορά πάρα πολλά Υπουργεία. Συγκεκριμένα, αφορά τρία μεγάλα Υπουργεία, το Υπουργείο Υγείας, το Υποδομών και το δικό μας Υπουργείο. Είναι ένα τεράστιο νομοσχέδιο. Επαναλαμβάνω, για πολλοστή φορά, ότι έχει πεντακόσια άρθρα. Στη συνέχεια υπήρξε μια δεύτερη φάση, προκειμένου να λυθούν τα προβλήματα. Όμως, το να μας εγκαλεί η Νέα Δημοκρατία, η οποία επί δυόμισι χρόνια είχε δέσμευση γι' αυτό και μας έδωσε ένα λευκό χαρτί, ξεπερνά κατά πολύ και όλες τις εκφράσεις που χρησιμοποιήσατε οι Θεσσαλοί.
Από την απολογία του Υπουργού, κύριε Πρόεδρε, γίνεται εμφανές ότι σε έναν μήνα θα είναι στην ίδια θέση, ζητώντας και πάλι παράταση.
Καλά, κύριε Χαρακόπουλε. Αυτό είναι σχόλιο. Τον λόγο έχει η κ. Βάκη.
Ευχαριστώ, κύριε Πρόεδρε. Θα ήθελα να πω δυο πράγματα, όσον αφορά την τροπολογία του κυρίου Λοβέρδου. Και βεβαίως ξεκινώντας από τη φράση του συναδέλφου κ. Χαρακόπουλου, επιτρέψτε μου να την οικειοποιηθώ και να πω «τα ζώα μου αργά». Θα μπορούσα, λοιπόν, και εγώ να πω την ίδια φράση «τα ζώα μου αργά» και γι' αυτό το πραγματικά θεάρεστο και εξαιρετικό έργο του πάρκου στο Φάληρο, που με την κακή τροπολογία των δεκαέξι Βουλευτών του ΣΥΡΙΖΑ παραχωρείται τώρα για να γίνει το δικαστικό μέγαρο. Από το 2000, κύριοι συνάδελφοι, άρχισαν οι επιχωματώσεις και από το 2004 μετατράπηκε σε σκουπιδότοπο. Μπορώ να ρωτήσω γιατί τόσα χρόνια δεν έγινε αυτό το εξαιρετικό έργο; Να σας θυμίσω ότι η Κυβέρνηση ΣΥΡΙΖΑ ανέλαβε τον Γενάρη του 2015. Εν πάση περιπτώσει, όμως, επειδή όντως αυτή η τροπολογία ήταν κακή και θέλοντας να καθησυχάσω και τον κ. Λοβέρδο, θα ήθελα να πω ότι δεν θα ισχύσει. Αναμένεται να έρθει η ρύθμιση και θα έρθει σύντομα. Και ο λόγος για τον οποίο δεν έχει έρθει είναι γιατί όντως εκκρεμούν κάποιες τεχνικές λεπτομέρειες για να διευθετηθεί και να εντοπιστεί ένας τόπος για τα δικαστήρια. Είμαι σίγουρη ότι ο Υπουργός θα τον βρει και δεν πρόκειται να παραχωρηθούν τα κτήρια του Φαλήρου και η περιοχή του Φαλήρου για χρήση των δικαστηρίων. Έχει ανακληθεί και δεν θα ισχύσει. Αναμένεται η ρύθμιση.
Να την ψηφίσουμε τότε την τροπολογία.
Είναι περιττή.
Είναι περιττή.
Να την ψηφίσουμε τότε την τροπολογία! Δεν είναι πρόβλημα!
Να την ψηφίσουμε τότε την τροπολογία για να λυθεί το θέμα!
Μια δήλωση δεν μπορεί να κάνει η Κυβέρνηση;
Έρχεται! Θα την κάνει η Κυβέρνηση! Να σας πω! Ας μην δημιουργούμε τώρα εύκολες εντυπώσεις!
Μείνετε στην ουσία!
Να μείνουμε στην ουσία, κύριοι συνάδελφοι! Και τελειώνω με το εξής. Ο κ. Σταθάκης…
Κύριοι συνάδελφοι, να τελειώσει η κ. Βάκη και θα απαντήσει αρμοδίως ο κύριος Υπουργός, ο οποίος θα μας πει την άποψή του επ' αυτού.
Όσον αφορά την υπουργική τροπολογία, προφανώς και την υποστηρίζουμε. Μας έχει καλύψει ο κύριος Υπουργός. Δεν είναι δυνατόν να δημιουργείται νομικό κενό. Θέλουμε να υπάρχει νομικό κενό σε θεσμικό πλαίσιο για δημόσιες συμβάσεις; Προφανώς και όχι. Γι' αυτό και γίνεται αυτή η παράταση στην αναστολή ισχύος του ν.4281. Και αναμένεται το νέο θεσμικό πλαίσιο για τις δημόσιες συμβάσεις και ειδικά σήμερα που έχει κλείσει η αξιολόγηση και θα πρέπει η Κυβέρνηση ό,τι έχει πει περί ανάπτυξης, να μεταφραστεί σε έργα, σε θέσεις εργασίας, αλλά ένα νέο θεσμικό πλαίσιο με αρχές δημοσιότητας, διαφάνειας, χρηστού ελέγχου και διαχείρισης δημοσίων έργων. Σας ευχαριστώ.
Ευχαριστούμε την κ. Βάκη. Τον λόγο έχει ζητήσει ο κ. Ψαριανός. Ορίστε, κύριε Ψαριανέ, έχετε τον λόγο.
Ευχαριστώ, κύριε Πρόεδρε. Άκουσα προσεκτικά τον Υπουργό. Επί της ουσίας, για την τροπολογία που συζητάμε - όπως είπε ο Κοινοβουλευτικός Εκπρόσωπος ο κ. Δανέλλης - δεν θα πάρουμε τον λόγο. Δεν θα συζητήσουμε επί της ουσίας καθόλου για την τροπολογία αυτή. Πρέπει να γίνει. Πρέπει να προχωρήσει. Έπρεπε να είχε γίνει εδώ και ενάμιση χρόνο. Βεβαίως, και οι προηγούμενες κυβερνήσεις δεν έκαναν στον χρόνο τους αυτά που έπρεπε να κάνουν και έτσι αυτή η Κυβέρνηση πρέπει να κάνει πολύ χειρότερα από όσα έπρεπε να έχουν γίνει από όλες τις προηγούμενες κυβερνήσεις, όλα σε πακέτο. Αυτό το είδαμε προχθές, με το νομοσχέδιο για τα νέα δημοσιονομικά μέτρα, και μάλιστα το είδαμε με τη διαδικασία του κατεπείγοντος, που από την περασμένη Κυριακή, το βάλαμε Σαββατοκύριακο και όχι Δευτέρα - Τρίτη ή Τρίτη - Τετάρτη ή Τετάρτη - Πέμπτη. Ήταν τόσο πολύ κατεπείγουσα η διαδικασία που το βάλαμε το επόμενο Σαββατοκύριακο από την περασμένη Κυριακή, μάλλον, προφανώς, επειδή δεν υπάρχει πολύς κόσμος στην Αθήνα, επειδή τα μαγαζιά είναι κλειστά. Είναι πολύ συνηθισμένη η διαδικασία να συζητάμε όλα τα καίρια θέματα που αφορούν τη χώρα - και όχι μόνο για φέτος ή για του χρόνου αλλά ίσως και για τα επόμενα εκατό χρόνια - Σαββατοκύριακα με τη διαδικασία του κατεπείγοντος, ενώ όλη η βδομάδα περνάει με το να συζητούμε διάφορα άλλα πράγματα ή τίποτα. Ενώ για τη συγκεκριμένη τροπολογία έχουν προηγηθεί νομοσχέδια, προτάσεις και διαδικασίες συζητήσεων εδώ της αρμοδιότητας του Υπουργού, τώρα εκπρόθεσμα μπαίνει αυτή η τροπολογία - λέει εδώ πάνω «εκπρόθεσμος» - και θα ψηφιστεί με τη διαδικασία του κατεπείγοντος σε ένα νομοσχέδιο, το οποίο αφορά μία κύρωση της συμφωνίας μεταξύ της Ελληνικής Δημοκρατίας και της Λαϊκής Δημοκρατίας της Κίνας για τα δημόσια έργα. Το συγκεκριμένο νομοσχέδιο, μέσω Κίνας θα το ψηφίσουμε. Ενώ έχουν προηγηθεί κοινοβουλευτικές διαδικασίες ενάμιση χρόνο πάνω σε θέματα που αφορούν τη χώρα μας και τη διαδικασία της νομοθεσίας, του νομικού πλαισίου για τα δημόσια έργα, θα το συζητήσουμε μέσω Πεκίνου, μέσω των πολιτιστικών ιδρυμάτων Αθήνας και Πεκίνου. Λοιπόν, αυτές τις καταγέλαστες διαδικασίες τις κατήγγειλε με τρόπο λάβρο η σημερινή Κυβέρνηση όταν το έκαναν οι προηγούμενοι, αλλά τώρα η σημερινή Κυβέρνηση έχει πάγια τακτική να κάνει αυτά τα κόλπα. Ο κύριος Υπουργός, πολύ σωστά τα είπε όλα αυτά. Αυτή η Κυβέρνηση των «ΣΥΡΙΖΑΝΕΛ» είχε μπροστά της δεκαοκτώ μήνες να το τακτοποιήσει αυτό το θέμα. Έπρεπε να περιμένουμε τη σύμβαση, την κύρωση της συμφωνίας με την Κίνα, για να συζητήσουμε για το νομικό πλαίσιο και για το θεσμικό πλαίσιο για τα δημόσια έργα; Αυτή η διαδικασία είναι απαράδεκτη, καταγέλαστη και όπως θα έλεγε και ο Παναγιώτης Λαφαζάνης «πραξικοπηματική» και θα χτυπούσε και το χέρι στα έδρανα. Αυτές οι διαδικασίες δεν μπορεί να συνεχίζονται και εάν συνεχίζονται, είναι μόνο για διάφορα κόμικς όχι για το ελληνικό Κοινοβούλιο. Γι' αυτόν τον λόγο, εμείς θα ψηφίσουμε «παρών», παρ' όλο που επί της ουσίας, εάν το συζητούσαμε, θα δεχόμασταν την αναγκαιότητα να γίνει αυτό το πράγμα, το οποίο περιγράφει πολύ ορθά ο Υπουργός «εκπρόθεσμα», σε ένα νομοσχέδιο κύρωσης για την Κίνα. Σας ευχαριστώ πολύ.
Ευχαριστούμε τον κ. Ψαριανό. Από όσο είμαι σε θέση να ξέρω, δεν υπάρχει άλλος συνάδελφος που να θέλει να μιλήσει. Επομένως, εάν θέλει να πει κάτι, έχει τον λόγο ο κ. Σταθάκης για δυο λεπτά και μετά ο αρμόδιος Υπουργός Πολιτισμού και Αθλητισμού, κ. Μπαλτάς. Ορίστε, κύριε Σταθάκη, έχετε τον λόγο.
Τέθηκαν νομίζω τρία ζητήματα που θέλω να απαντήσω. Το πρώτο θέμα για την καθυστέρηση, επαναλαμβάνω είναι ένα πολύ μεγάλο και σύνθετο νομοσχέδιο. Το δεύτερο σημείο είναι ότι η επιτροπή, η οποία το προετοιμάζει, περιλαμβάνει την ανεξάρτητη αρχή, πάρα πολλούς εκπροσώπους Υπουργείων. Έχει άμεση εμπλοκή και η Κομισιόν αναφορικά με τα συστήματα προμηθειών που υπάρχουν σε διάφορες ευρωπαϊκές χώρες και αναζητούμε τις καλύτερες ευρωπαϊκές πρακτικές. Άρα ήταν μια επιτροπή πολύμηνης εργασίας. Κράτησε πολλούς μήνες η διαδικασία προετοιμασίας του νομοσχεδίου. Σχετικά με το δεύτερο σημείο, την επίκληση της ανεξάρτητης αρχής, της παρέμβασης του κ. Ράικου και της παραίτησης του κ. Ράικου, να σας υπενθυμίσω ότι σε αυτή τη διατύπωση, που έγινε με δελτίο Τύπου από την ανεξάρτητη αρχή, απάντησε το Υπουργείο ευθέως. Περιμένει να δει τα στοιχεία αυτά. Δεν έχουμε τέτοια στοιχεία εμείς, ότι υπάρχουν παρεκκλίσεις και ότι δεν ενημερώνεται η επιτροπή. Δεν υπάρχουν τέτοια στατιστικά δεδομένα. Ζητήσαμε να τα δημοσιοποιήσει. Συνεπώς έγινε μια ήπια πολιτική διαμάχη εκείνες τις μέρες, ακριβώς διότι θεωρήσαμε - και το Υπουργείο ευθέως έβγαλε ανακοίνωση - ότι ήταν μια παρέμβαση χωρίς περιεχόμενο εκείνη τη στιγμή με τον τρόπο που η επιτροπή επέλεξε να διατυπώσει αυτές τις σκέψεις. Ο κ. Ράικος παραιτήθηκε γιατί πήρε διεθνή θέση δικαστικού, το οποίο είναι πάρα πολύ καλό και για τη χώρα. Είναι μια πολύ σημαντική θέση σε ένα διεθνές δικαστήριο. Συνεπώς δεν έχει καμμία σχέση με το προηγούμενο, το οποίο αναφέρατε και υπονοούσε ότι υπάρχει μια συσχέτιση περί απογοήτευσης ή περί μη ομαλής λειτουργίας της επιτροπής. Είναι δύο συμβάντα που δεν συσχετίζονται μεταξύ τους. Σχετικά με το τελευταίο σημείο για την επιτροπή, νομίζω πως οι όποιες παρεκκλίσεις έγιναν - και έγιναν - αφορούσαν κατεπείγοντα θέματα, όπως το προσφυγικό. Αυτά φυσικά, ως Κυβέρνηση, τα υπερασπιζόμαστε, διότι δεν πρόκειται για παρεκκλίσεις, που δεν έχουν έναν κατεπείγοντα χαρακτήρα λόγω έκτακτων των συνθηκών. Όλο το άλλο σύστημα δουλεύει με το ισχύον θεσμικό πλαίσιο. Δεν γίνεται καμμία παρέκκλιση ούτε με την αναστολή. Υπάρχει ο νόμος και λειτουργεί ο προηγούμενος νόμος έως ότου αντικατασταθεί με τον καινούργιο νόμο. Οι διαδικασίες είναι οι προβλεπόμενες και ελέγχονται από την ανεξάρτητη αρχή.
Κύριε Υπουργέ, πότε θα έχετε νέο πλαίσιο;
Ευχαριστούμε τον Υπουργό Οικονομίας, Ανάπτυξης και Τουρισμού. Τον λόγο έχει ο Υπουργός Πολιτισμού και Αθλητισμού κ. Μπαλτάς.
Κύριε Πρόεδρε, μπορώ να έχω τον λόγο τώρα; Θα ήθελα να πω μια κουβέντα για την τροπολογία 455.
Παρακαλώ, κύριε Λαζαρίδη. Έχετε τον λόγο τώρα, γιατί μετά θα κλείσει ο κύριος Υπουργός.
Θα ήθελα να πω για την τροπολογία 455 ότι περιμένουμε να φέρει διάταξη ο Πρόεδρός μας, με την οποία θα λύσει αυτό το ζήτημα των αναγκών για δικαστικές αίθουσες κ.λπ.. Και, πάντως, δεν θα είναι σίγουρα εκεί στην παραλιακή ζώνη. Οπότε, δεν νομίζω να υφίσταται θέμα για το αν θα στηρίξουμε εμείς αυτή την τροπολογία, γιατί περιμένουμε τη διάταξη. Σας ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Σε σχέση με την τροπολογία του κ. Λοβέρδου, θα ήθελα να πω τα εξής. Κατ' αρχάς μου κάνει εντύπωση η τροπολογία του κ. Λοβέρδου, που έρχεται σήμερα μετά από όλη αυτή τη συζήτηση για το πώς προστίθενται άσχετες τροπολογίες σε νομοσχέδια και κυρώσεις, όπως αυτή. Θα έπρεπε, για να είναι συνεπής με αυτά που λέει, κάπου αλλού να φέρει αυτή την τροπολογία και δη όταν έχει περιεχόμενο που δεν αφορά το Υπουργείο Πολιτισμού. Ήδη το σκεπτικό της τροπολογίας αναφέρεται στο Υπουργείο Δικαιοσύνης, στο Υπουργείο Παιδείας. Πώς είναι δυνατόν - εκτός εάν θέλει να διασπάσει την Κυβέρνηση μέσω αυτής της τροπολογίας - να φέρει αυτή την τροπολογία σήμερα, ελπίζοντας ότι τυπικά θα γίνει δεκτή; Ως προς το περιεχόμενο της τροπολογίας, μίλησε η κ. Βάκη. Δεν έχουμε εκεί αντίρρηση επί του περιεχομένου, όπως πολύ σωστά το είπε. Από εκεί και πέρα, να προσθέσω απλώς μία νομοτεχνική βελτίωση στο σχέδιο νόμου σε ό,τι αφορά τον τίτλο. Να προστεθεί η φράση «και άλλες διατάξεις», ώστε να περιληφθεί η τροπολογία του κ. Σταθάκη, η οποία είναι απολύτως και στενά διαδικαστική. Δεν αφορά περιεχόμενα Υπουργείων ή μη Υπουργείων. Αφορά μια διαδικασία για να μπορέσει να προχωράει κανονικά η διαδικασία των συμβάσεων. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις στα σχέδια νόμου του Υπουργείου Εξωτερικών: Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης. Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση. Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση. Επίσης, έχουν έρθει στο Προεδρείο κάποιες αιτήσεις για άδειες απουσίας. Η Βουλευτής κ. Όλγα Κεφαλογιάννη θα απουσιάσει εκτός Ελλάδος στις 28 με 31 Μαΐου. Ζητά από το Σώμα να παρασχεθεί η απαραίτητη άδεια. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, ο Βουλευτής κ. Γεράσιμος Μπαλαούρας ζητεί άδεια ολιγοήμερης απουσίας στο εξωτερικό από 26 έως 29 Μαΐου. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Στο σημείο αυτό, κυρίες και κύριοι συνάδελφοι, κηρύσσεται περαιωμένη η συζήτηση…
Κύριε Πρόεδρε, επί της τροπολογίας δεν θα ψηφίσουμε;
Τώρα μπαίνουμε στη διαδικασία ψηφοφορίας, προφανώς. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Παρών.
Συνεπώς το νομοσχέδιο του Υπουργείου Πολιτισμού και Αθλητισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την Αμοιβαία Ίδρυση Πολιτιστικών Κέντρων και άλλες διατάξεις», έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο πρώτο ως έχει;
Παρών.
Συνεπώς το άρθρο πρώτο έγινε δεκτό κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 454 και ειδικό 9 ως έχει;
Παρών.
Κατά πλειοψηφία.
Παρών.
Παρών.
Κατά πλειοψηφία.
Συνεπώς η τροπολογία με γενικό αριθμό 454 και ειδικό 9 έγινε δεκτή κατά πλειοψηφία και εντάσσεται στο νομοσχέδιο ως ίδιον άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Παρών.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την Αμοιβαία Ίδρυση Πολιτιστικών Κέντρων και άλλες διατάξεις» έγινε δεκτό επί της αρχής και επί των άρθρων. Κυρίες και κύριοι συνάδελφοι, δέχεστε στο σημείο αυτό να ψηφίσουμε το σχέδιο νόμου στο σύνολό του;
Κύριε Πρόεδρε, μπορώ να έχω τον λόγο; Για τα Πρακτικά.
Για τα Πρακτικά; Τώρα είμαστε στην ψήφιση στο σύνολο του νομοσχεδίου.
Κύριε Πρόεδρε, ήθελα να πω για τα Πρακτικά, ότι βάσει του Κανονισμού της Βουλής, άρθρο 104 παράγραφος 4- και το έχω επισημάνει πολλές φορές στην Ολομέλεια - η ψήφιση στο σύνολο, σε περίπτωση που προστίθεται ίδιον άρθρο - και με την υπουργική τροπολογία προστίθεται ίδιον άρθρο - πρέπει να αναβληθεί για είκοσι τέσσερις ώρες. Κάθε φορά γίνεται αυτή η παράβαση του Κανονισμού. Στην προηγούμενη συνεδρίαση μου ειπώθηκε: «Ένα άρθρο είναι, δεν μπορεί να γίνει λάθος». Μας μοιράστηκε το σώμα και είχε γίνει λάθος. Και είχαν λάθος ημερομηνία στο σώμα, γιατί βέβαια στα πέντε λεπτάκια που έχουν οι υπάλληλοι της Βουλής, μετά την ψήφιση της τροπολογίας, να πάνε να τρέξουν, να προλάβουν να φτιάξουν το σώμα και να το φέρουν γρήγορα, γίνονται λάθη. Υπάρχει κάποιος λόγος που παραβιάζεται ο Κανονισμός σε κάθε συνεδρίαση σε αυτήν την περίοδο;
Κοιτάξτε, είναι μια πρακτική που υιοθετούμε…
Στην προηγούμενη περίοδο, στην ΙΕ΄ περίοδο, δεν υπήρχε αυτό.
Καταλαβαίνω.
Έχω εισηγηθεί πολλά νομοσχέδια, ως αρμόδιος Υπουργός και ερχόμουν δυο μέρες μετά, για την ψήφιση στο σύνολο. Πρώτη φορά τα βλέπω εγώ αυτά.
Κι εγώ έχω δει να ισχύει αυτή η πρακτική. Μπορεί να γίνεται, επειδή εδώ είναι ένα μικρό νομοσχέδιο. Θα το διαβιβάσω αυτό, επειδή έχουμε και θέμα προθεσμιών, να ψηφιστεί για να μπορέσει να ισχύσει.
Ας έλθει ως κατεπείγον.
Εντάξει, αυτό το καταδικάζουμε όλοι. Κυρίες και κύριοι συνάδελφοι, δέχεστε, λοιπόν, στο σημείο αυτό να ψηφίσουμε το νομοσχέδιο και στο σύνολο;
Ερωτάται το Σώμα: Γίνεται δεκτό το νομοσχέδιο και στο σύνολο;
Παρών.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Πολιτισμού και Αθλητισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την Αμοιβαία Ίδρυση Πολιτιστικών Κέντρων και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.37΄ λύεται η συνεδρίαση για αύριο, ημέρα Πέμπτη 26 Μαΐου 2016 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.